Fideo - Nigel: Technegydd Deintyddol
Technegydd Deintyddol - Julia
Mae'r technegydd deintyddol yn defnyddio cwyr modelu i wneud mowld i'r dannedd.
Pan fydd y dannedd gosod bron wedi'u gorffen, rhaid iddyn nhw gael eu trimio a'u llyfnu er mwyn iddyn nhw ffitio'n gyffyrddus yn y geg.
Rhaid i'r dannedd gosod gael eu caboli a'u glanhau.
Paratoi mowldiau i wneud dannedd gosod newydd.
Mae'r technegydd deintyddol yn defnyddio cyfrifiadur i storio cofnodion a dogfennau busnes.
Mae technegwyr deintyddol yn gwneud ac yn trwsio corunau, pontydd, dannedd gosod a theclynnau deintyddol eraill, gan ddefnyddio argraffion (mowldiau) a chyfarwyddiadau sydd wedi'u paratoi fel arfer gan ddeintydd. Maen nhw'n rhai medrus am weithio gyda phlastigau, aloeon metel, cerameg a thechnegau mowldio.
Fel Technegydd Deintyddol, byddwch chi'n gwneud ac yn trwsio corunau, pontydd a theclynnau deintyddol eraill. Byddwch chi'n dilyn cyfarwyddiadau gan Ddeintydd neu Feddyg, ac yn defnyddio argraff (mowld) o ddannedd a deintgig y claf i wneud cast neu fodel yn sail ar gyfer gwneud y ddyfais. Byddwch chi'n defnyddio ystod eang o ddeunyddiau fel cwyrau, aur, porslen, plastigau, titaniwm, dur gwrthstaen a phlastr Paris. Bydd angen gwybodaeth fanwl am y deunyddiau hyn arnoch chi, er mwyn dylunio a gwneud y ddyfais fwyaf priodol. Byddwch chi'n defnyddio offer llaw ac offer pwer, gan fireinio pob darn i'r union ofynion. Ni fydd unrhyw ddwy ddyfais yr un peth, felly bydd yn rhaid i chi weithio i raddau cywir iawn, iawn er mwyn cyfateb dyfeisiau'n union i ddannedd pob claf unigol. Unwaith y byddant wedi cymhwyso a chael profiad, mae Technegwyr Deintyddol yn gallu arbenigo mewn (ceisiwch fynd ati i ddysgu beth yw ystyr yr holl dermau hyn!):
gwarchod (neu dechnoleg corunau a phontydd)
gwaith y genau a'r wyneb.
Byddwch chi hefyd yn helpu i wneud teclynnau orthodontig, gan gynnwys bresys, i gywiro afreoleidd-dra yn safle'r dannedd yn y genau, gwella edrychiad y claf ac atal problemau yn nes ymlaen. Mewn gwaith gwarchod, byddwch chi'n defnyddio deunyddiau fel cerameg a metelau bwrw i wneud corunau sy'n adfer dannedd naturiol, a phontydd i'w gosod yn lle dannedd sydd wedi'u colli. Mewn prosthodonteg, byddwch chi'n dylunio ac yn gwneud dannedd gosod cyflawn neu rannol. Efallai bydd angen y rhain ar glaf os yw wedi colli nifer o ddannedd yn yr un rhan o'r geg, fel nad yw'r Deintydd yn gallu defnyddio pont. Rhaid i Dechnegwyr sy'n gweithio yn y maes hwn fod yn ofalus iawn i sicrhau bod y dannedd gosod yn ffitio'n gywir ac yn edrych yn ddeniadol. Mae Technegwyr sy'n arbenigo yng ngwaith y genau a'r wyneb yn gweithio mewn ysbytai. Gan weithio dan oruchwyliaeth uniongyrchol Llawfeddyg y Genau a'r Wyneb, byddwch chi'n dylunio ac yn gwneud teclynnau sy'n adfer wynebau cleifion sydd wedi'u hanafu'n wael, eu llosgi neu wedi cael llawdriniaeth fawr. Gallai darllen, ysgrifennu a siarad Cymraeg fod o fantais wrth chwilio am waith yng Nghymru.
I fod yn Dechnegydd Deintyddol, byddwch angen:
y gallu i ddefnyddio'ch dwylo'n fedrus, mewn gwaith manwl.
y gallu i ganolbwyntio a rhoi sylw gofalus i fanylion.
y gallu i ddefnyddio amrywiaeth o offer llaw ac offer pwer.
rhywfaint o allu artistig a'r dychymyg i addasu technegau i ddatrys problemau.
Mae peiriannau sy'n cael eu defnyddio mewn gwaith weldio, llifanu a chaboli yn gallu creu llwch: fe allai hyn fod yn broblem os ydych yn dioddef o asthma neu anhwylder arall sy'n berthnasol i anadlu.
Byddai'r swydd hon yn addas i chi os ydych yn hapus i weithio'n rhan o dîm ond hefyd yn mwynhau gwneud llawer o'ch gwaith heb oruchwyliaeth agos.
Cychwynnol: cyflog Band 5 o £24,214 - £30,112
Gyda phrofiad: cyflog Band 6 o £30,401 - £37,267
Safleoedd uwch: cyflog Band 7 o £37,570 - £43,772
Oriau gwaith Mae'r oriau gwaith yn amrywio. Mewn labordai masnachol, yn aml yr oriau yw 9:00 am - 5:30 pm. Mewn ysbytai, mae oriau gwaith yn gallu bod yn afreolaidd gan gynnwys nosweithiau a phenwythnosau 'ar alwad'. Efallai bydd goramser ar gael. Ble allwn i weithio? Mae cyflogwyr yn cynnwys labordai deintyddol masnachol, y GIG (mewn ysbyty, practis cyffredinol ac yn y gymuned) a'r lluoedd arfog. Mae cyfleoedd i Dechnegwyr Deintyddol yn codi mewn labordai deintyddol mewn trefi a dinasoedd ledled y DU. Ble mae swyddi'n cael eu hysbysebu? Mae swyddi'n cael eu hysbysebu mewn papurau newydd lleol/cenedlaethol, ar wefannau recriwtio a chyflogwyr, ac ar Dod o Hyd i Swydd (www.gov.uk/jobsearch). Mae gwefannau cyfryngau cymdeithasol, fel LinkedIn, Twitter neu Facebook, yn ffordd dda o rwydweithio, dod o hyd i swyddi gwag a chysylltu â chyflogwyr posibl. Gwnewch yn siwr bod eich proffil yn eich cyflwyno mewn modd proffesiynol a fydd yn apelio at gyflogwyr posibl. Cymerwch olwg ar ein Herthygl Gwybodaeth Gyffredinol 'Dod o hyd i waith ar-lein'.
Rhaid i Dechnegwyr Deintyddol gael eu cofrestru gyda'r Cyngor Deintyddol Cyffredinol (GDC). Mae hyn yn golygu bod rhaid i'ch enw fod ar Gofrestr Gweithwyr Gofal Deintyddol Proffesiynol y GDC er mwyn i chi weithio fel Technegydd Deintyddol.
Ni fyddwch chi'n gallu ymuno â'r Gofrestr heblaw eich bod wedi cwblhau un o'r cymwysterau canlynol:
Diploma Cenedlaethol Estynedig Edexcel (BTEC) lefel 3 mewn technoleg ddeintyddol
cwrs gradd sy'n cael ei gydnabod mewn technoleg ddeintyddol
diploma addysg uwch (DipHE) mewn technoleg ddeintyddol ym Mhrifysgol Leeds
gradd sylfaen sy'n cael ei chydnabod mewn technoleg ddeintyddol.
Mae cyrsiau gradd sy'n cael eu cydnabod ar gael ym Mhrifysgol Fetropolitan Manceinion a Phrifysgol Fetropolitan Caerdydd.
Mae Prifysgol De Montfort yn cynnig cwrs gradd sylfaen sy'n cael ei gydnabod, sydd ar gael yng Ngholeg De Nottingham (ond rhaid gwneud cais yn uniongyrchol i Brifysgol De Montfort).
Mae graddau sylfaen ar gael hefyd ym Mhrifysgol Fetropolitan Caerdydd ac yng Ngholeg Metropolitan Birmingham (wedi'u dyfarnu gan Brifysgol Fetropolitan Manceinion).
Am restr lawn o gyrsiau wedi'u cymeradwyo, trowch at wefan y GDC.
Gallwch naill ai wneud cwrs amser llawn sy'n cael ei gydnabod ac yna dechrau gweithio mewn labordy, neu ddod o hyd i swydd dan hyfforddiant a chwblhau cymhwyster sy'n cael ei gydnabod yn rhan-amser. Mae hyfforddeiaeth yn ffordd wych o gychwyn ar yr yrfa hon, darllenwch ein herthygl wybodaeth 'Hyfforddeiaethau' am ragor o wybodaeth.
Ar ôl cael cymwysterau a phrofiad pellach, fe allech fod yn Uwch-dechnegydd. Mae hefyd yn bosibl symud ymlaen i swydd rheoli ansawdd, addysgu neu werthu.
Efallai byddwch chi'n gweld bod rhaid i chi symud i labordy mwy o faint i wella'ch gobeithion o gael dyrchafiad. Gallwch arbenigo mewn maes penodol, fel orthodonteg, gwarchod, prosthodonteg neu waith y genau a'r wyneb.
Byddai profiad blaenorol o ofal yn hynod ddefnyddiol yn yr yrfa hon, mewn ysbyty neu gartref gofal er enghraifft.
Er nad oes unrhyw ofynion mynediad academaidd lleiaf i ddechrau gweithio fel Technegydd Deintyddol, mae'n debygol y bydd angen cymwysterau arnoch i ddechrau hyfforddi tuag at gymhwyster sy'n cael ei gydnabod.
Y ffordd arferol o gael lle i wneud cymhwyster lefel 3 BTEC mewn technoleg ddeintyddol yw gyda 4 TGAU (A*-C neu 9-4). Efallai bydd darparwyr yn enwi Saesneg, mathemateg a gwyddoniaeth, neu bynciau cywerth. Y ffordd arferol o gael lle ar gwrs gradd mewn technoleg ddeintyddol yw gyda:
2/3 Safon Uwch, gan gynnwys o leiaf un pwnc gwyddonol os oes modd
Mae Prifysgol Fetropolitan Manceinion yn rhedeg 'blwyddyn sylfaen' ychwanegol i bobl sydd heb y cymwysterau sydd eu hangen fel arfer i gael lle ar ei chwrs gradd mewn technoleg ddeintyddol. Efallai bydd cymwysterau cyfwerth, fel cymwysterau lefel 3 BTEC a Diploma'r Fagloriaeth Ryngwladol, yn dderbyniol i gael eich derbyn - gwiriwch wefannau colegau/prifysgolion yn ofalus. Mae rhai prifysgolion yn derbyn cymhwyster Bagloriaeth Cymru yn gyfwerth ag un Safon Uwch.
Bydd colegau fel arfer yn ystyried ceisiadau gan oedolion sydd heb fodloni eu gofynion mynediad arferol. Dylech ddarllen polisïau derbyn y gwahanol golegau.
Mae modd cael lle ar gyrsiau perthnasol drwy Achredu Profiad a Dysgu Blaenorol (APEL).
Mae cwrs gradd rhan-amser ar gael ym Mhrifysgol Fetropolitan Manceinion.
Mae graddau sylfaen rhan-amser mewn technoleg ddeintyddol ar gael o Brifysgol De Montfort a Phrifysgol Metropolitan Caerdydd.